'Nou en vir altyd' – Retief Burger | Maroela Media
'Nou en vir altyd' – Retief Burger
Retief Burger se jongste album 'Nou en vir altyd'. Foto: Facebook.
Een van die grootste suksesverhale in die geskiedenis van Afrikaanse Christelike musiek was dié van Luidkeels, wat deur Retief Burger gestig is en op die ou einde sewe CD's, onder meer twee kinderalbums, vrygestel het.
Nou het Retief besluit om 'n heeltemal nuwe rigting in te slaan. Sy eerste solo-album, Nou en vir altyd, is pas vrygestel, en vir 'n verandering is dit in 'n ateljee opgeneem. "Prys God" word op die wysie van die bekende lied "Laat Heer u seën op hul daal" gesing, maar met nuwe woorde wat deur Retief geskryf is.
Die titelsnit is 'n oorspronklike komposisie, en dit behoort gou 'n gunsteling onder gemeentes van verskeie denominasies te wees. "Ere in die hoogste hemel" is 'n aanbiddingslied, maar met 'n effense rock-aanslag. Daarom sal dit by oud en jonk aanklank vind. "Daar staan 'n kruis" is een van die hoogtepunte van die album; dit gaan ook 'n gunsteling by gemeentes wees. "Ek wag op U" is nog een van Retief se komposisies en dit lyk asof dit deur Psalm 130 geïnspireer is.
"Redder en Vriend" is gebaseer op 'n ou Halleluja-lied, maar Retief het dit effens gewysig. Nog 'n bekende lied wat Retief gewysig het, is "Neem my lewe", wat in die Liedboek van die kerk voorkom. Die woorde is nog baie dieselfde, maar Retief het 'n nuwe wysie daarvoor gekomponeer en ook bykomende woorde geskryf. Dit sal maak dat mense van voor af sal luister na 'n lied wat hulle gedink het vir hulle bekend is. "Give thanks to the Lord" is Retief se eerste Engelse komposisie wat op dié CD voorkom, en hierop kan 'n mens agterkom dat Retief ewe goed in Engels as Afrikaans kan skryf.
"Eerste liefde" is 'n pragtige aanbiddingslied wat weer eens 'n gunsteling kan word. Louis Brittz het "Ons sal nie stilbly nie" saam met Retief geskryf, en dit herinner baie aan die soort musiek wat hy as deel van Luidkeels opgeneem het. "It's time for jubilee" is 'n lekker snit wat Retief self geskryf het, en weer eens is dit 'n lied wat mense gou sal saamsing. "Dans, dans, dans" is iets heeltemal anders; vir die eerste keer het Retief 'n liefdesliedjie geskryf en dit is baie beter as die sentimentele snert wat sommige ander kunstenaars in mense se keelgate afdruk.
Hoewel 'n mens dit nooit vir seker kan sê nie, was Luidkeels se musiek dalk op 'n jonger mark gemik, veral omdat al hul albums tydens optredes opgeneem is. Met hierdie album het Retief egter vorendag gekom met musiek wat dalk by 'n groter gehoor byval gaan vind. Hoe ook al, Retief het hom opnuut gevestig as een van ons land se voorste kunstenaars van Afrikaanse Christelike musiek en hoewel die mededinging in hierdie musiekgenre vanjaar nog nie juis baie straf was nie, kan hierdie album as een van die bestes van die afgelope jaar beskou word.